Imtella' Lulju 6, 2021 Rapport: Glen Falzon Timmaġinak taħdem mill-pjazza tar-raħal minflok mill-uffiċċju? Timmaġinak toffri s-servizzi tiegħek lill-klijenti permezz tal-internet minn fuq il-mowbajl jew il-laptop? Din hi realtà ta' xogħol li bilmod il-mod qed tidħol f'Malta mill-hekk imsejħa digital nomads. Dawn huma ħaddiema li l-uffiċini tagħhom huma postijiet pubbliċi f'pajjiżi varji fid-dinja. Television Malta tkellem ma' żewġ digital nomads ibbażati f'Malta. Il-Belġjana Evelin Smet hi digital nomad li qed tħajjar lil sħabha jagħmlu l-pass li għamlet hi u jiġu Malta. Fl-Ewropa, il-komunità tad-digital nomads tlaħħaq 125 miljun persuna. Minflok f'uffiċċju jew f'fabbrika, dawn il-ħaddiema jaħdmu minn fejn iridu. Il-mara ilha tliet snin tgħix il-Mellieħa. Waqqfet kumpanija li toffri servizzi għal oħrajn li jridu preżenza fuq l-internet speċjalment wara li ngidmu mill-pandemija. L-istess jaħsibha n-nomad Franċiż li jqis lil Malta bħala pajjiż ideali għal ħaddiema bħalu li joffru diversi servizzi lill-kumpaniji lokali. Iż-żewġ nomads iħossuhom milqugħin mill-Maltin, għalkemm daru mal-erbat irjieħ tad-dinja. Dawn iż-żewġ persuni ma kellhomx bżonn permess ta' residenza f'Malta. Billi huma Ewropej, igawdu mill-moviment ħieles. Il-Kap Eżekuttiv ta' Residenza Malta, Charles Mizzi, spjega li xahar ilu Malta fetħet il-bibien għal digital nomads minn pajjiżi barra l-Unjoni Ewropea bit-tnedija ta' permess ta' residenza għalihom. Il-maġġoranza ta' dawn il-ħaddiema jaħdmu fl-industrija tal-gaming u l-informatika. "Hemm domanda qawwija speċjalment mill-Ingilterra għax anki issa minħabba Brexit, hemm suq ieħor għalihom. Qed naraw applikazzjonijiet ġejjin minn nies li jixtiequ jaħdmu b'mod remot f'pajjiżna." Is-Sur Mizzi qal li d-digital nomads iħallsu t-taxxa fil-pajjiż fejn hi bbażata l-kumpanija li tħaddimhom. Spjega li t-taxxa titħallas Malta wkoll jekk dawn il-ħaddiema jipprovdu servizzi lill-kumpaniji lokali.